**Ν.Ε ΓΛΩΣΣΑ Γ’ ΛΥΚΕΙΟΥ**

**Σχολική Περίοδος : 2021-2022**

**Επιμέλεια : Στράτος Τσαγκαρής**

**ΚΕΙΜΕΝΟ - ΠΑΡΑΓΩΓΗ ΛΟΓΟΥ**

**Ο ρατσισμός είναι πάντα εδώ**

Έλεγε ο αυτόπτης μάρτυρας τις προάλλες: «Ο ένας από τους δράστες (της δολοφονίας του Βρανόπουλου) ήταν μελαχρινός, αλλά όχι μελαμψός. Η εμ­φάνισή του ήταν ταλαίπωρη, πώς να το πω, αλλά δεν ήταν και Αλβανός». Πόσο μικρή είναι, στ’ αλήθεια, η απόσταση από τον καθημερινό λόγο για τον άλλο στους επιστημονικούς ορισμούς του αλλιώτικου. Στην πινακοθήκη των καθημερινών άλ­λων και των άλλων της επιστήμης, οι προσωπογραφίες μπερδεύονται, τα όρια ρευστοποιούνται, οι όροι συγχέονται.

Οι αλλιώτικοι «άλλοι» τους συναντούμε, ονοματισμένους και ταξινομημένους, σε κάθε μας βήμα, σε κάθε μας πιθανή κι απίθανη σχέση: ο «καυκάσιος άρρην, ο έξι πόδια ψηλός» των αμερικανικών αστυνομικών ταινιών, το «δολιχοκέφαλο άριο ίνδαλμα» του ναζισμού, οι καλλονές, οι γιάπηδες, οι κουλτουριάρηδες, οι επώνυ­μοι κι οι επίσημοι. Όμως και οι αλλόκοτοι «άλλοι» μπορούμε (μας επιτρέπεται) να τους φτιάχνουμε, να τους επιλέγουμε και να τους στιγματίζουμε, όπως και όποτε θέλουμε, με την παραμικρή ευκαιρία και για την όποια ασήμαντη αφορμή: ο «κα­θυστερημένος», ο «υπανάπτυκος», ο «ύποπτος», ο «ομοφυλόφιλος», όμως και ο «κιτρινιάρης», η «βρωμιάρα», ο «μαλλιάς», η «στραβοκάνα», ο «αφτιάς», η «μυτα- ρού», ο «φαλάκρας», το «μαυροτσούκαλο», η «χωριάτα», η «λαϊκουριά», το «γυφτάκι», ο «αλβανός», η «φιλιππινέζα» ο «κακάραπας». Όλα τα γένη του «αλλό­κοτου» παρελαύνουν μπροστά μας: ο… η… το...

Η έκταση και η ευρηματικότητα των περιγραφών που αγκιστρώνονται στη φυσική εμφάνιση των ανθρώπων ή στην κοινωνική τους ταυτότητα είναι τόσο πλούσια όσο τουλάχιστον και οι χαρακτηρισμοί που έχουν χρησιμοποιηθεί και χρησιμοποιούνται, για να περιγραφούν οι άλλοι ως χαρακτήρες, ως προσωπικότη­τες, ως οντότητες. […]

[…] Τι ξέρουμε όμως για τον ρατσισμό; Και τι σχέση μπορεί να έχουμε εμείς μ’ αυτόν; Ακόμη και να είναι όλοι οι άλλοι ρατσιστές, εμείς δεν είμαστε - δεν μπορεί να είμα­στε. Όλοι οι «εμείς», άλλωστε, κατά κανόνα αποποιούνται τον ρατσισμό, καταγγέλ­λοντας τους ρατσιστές, ιδίως εκείνους που υπήρξαν κάποτε, ιδίως αυ­τούς που είναι σε απόσταση ασφαλείας. Εμείς; Εμείς δεν είμαστε ρατσιστές. Εμείς (απλώς) δεν ενοχλούμε κανέναν και (κυρίως) δεν θέλουμε να μας ενοχλούν. Δεν θέ­λουμε να ενοχλούν τη γυναικούλα μας, τον άντρα μας, το στεφάνι μας, τα παιδάκια μας, το σπίτι μας. Τη γειτονιά, το κόμμα ή την ομάδα μας. Τον τόπο, την πατρίδα μας. Τη θρησκεία μας. Ε, και τον εαυτό μας. Κατά τ’ άλλα, «αγαπάτε αλλήλους». Δανείζουμε την αγάπη μας σ’ εκείνους που νομίζουμε (ή πιστεύουμε) πως την επι­ζητούν. Σ’ όλους τους άλλους χαρίζουμε το μίσος, την απέχθεια ή απλώς την αδιαφορία μας.

Μήπως, λοιπόν, αυτό που συνδέει τους ανθρώπους (άθελά τους;) είναι ο ρα­τσισμός; Μήπως πίσω από τις απέχθειές τους, πίσω από την επιθετικότητα, την εχθρότητα, το μίσος για τους αλλιώτικους, πίσω από την εξουδετέρωση ή τον εκμηδενισμό του αλλόκοτου, όμως και πίσω από τον τοπικισμό, την εγωπάθεια, την απόλαυση του εαυτού κρύβεται το ίδιο βασικό, σταθερό, απόλυτο και αναφαίρετο χαρακτηριστικό του ανθρώπου: η αντιμετώπιση του άλλου ως «ξένου»; Τελικά, μήπως «ο ρατσισμός είναι πάντα εδώ»; […]

Οι «άλλοι» θέτουν εν αμφιβόλω τις (οσοδήποτε αόριστες ή συνθηματολογικές) βεβαιότητες του «εμείς». Εισβάλλουν. Διαταράσσουν τους ορισμούς και τις ταξινομή­σεις. Δημιουργούν σύγχυση. Αμφισβητούν τα όρια της ταυτότητας και της διαφο­ράς. Τα βλέμματα διασταυρώνονται. Ματώνουν. Μετά εκατέρωθεν ανοχή. Τα βλέμματα επικοινωνούν. Χαμογελούν. Και πάλι αλλάζουν : απόσταση, απέχθεια, μί­σος. Το βλέμμα χαμογελά. Το χέρι σηκώνεται. Το σώμα ανατριχιάζει. Μοιάζουμε. Διαφέρουμε. Το δέρμα μας. Οι ιδέες μας. Τα χαρακτηριστικά μας. Οι συνήθειές μας. Μοιάζουμε. Διαφέρουμε. Οι κινήσεις μας. Οι κρυμμένες επιθυμίες μας. Οι καταχωνιασμένες σκέψεις μας. Μοιάζουμε. Διαφέρουμε. Οι σημαίες. Τα συνθή­ματα. Τα πιστεύω. Οι θεοί και οι δαίμονές μας.

Οι σχέσεις που έχουμε με τη διαφορά σημαίνουν διαπραγμάτευση και χειρι­σμό των σχέσεών μας με το άλλο - ό,τι κι αν είναι αυτό. Όμως στα μάτια των άλ­λων άλλα καθρεφτίζονται. Τα μάτια των άλλων μπορεί να είναι τουλάχιστον τόσο καχύποπτα όσο και τα δικά μας. Γίνονται καθρέφτης όπου να διαπιστώνουμε πόσο «μελαχρινοί» ή πόσο «αλβανοί» δείχνουμε' καθρέφτης όπου κάθε «λευκός» μπορεί να διαπιστώνει πως είναι κι αυτός έγχρωμος και κάθε «έγχρωμος» πως είναι τελικά μια απόχρωση λευκού δίχως να χρειάζεται να το αποδείξει με το αίμα του. Τα βλέμματά μας διασταυρώνονται. Μεταφράζουμε. Βρίσκουμε σημεία αναφοράς - όχι κανόνες και εξαιρέσεις. Στ’ αλήθεια, μοιάζουμε - μήπως όμως διαφέρουμε; Σί­γουρα διαφέρουμε - μήπως τελικά μοιάζουμε;

**Νόρα Σκουτέρη-Διδασκάλου**

**ΠΑΡΑΓΩΓΗ ΛΟΓΟΥ**

**Με αφορμή το δοκίμιο της Σκουτέρη –Διδασκάλου, καλείστε να γράψετε ένα σύντομο άρθρο 350-400 λέξεων για τα ιστορικά, κοινωνικά και οικονομικά αίτια που γεννούν τον ρατσισμό στις μέρες μας και να σχολιάσετε τις αλλαγές που προκαλούν στον ψυχισμό των θυτών (των εκφραστών του ρατσισμού) και των θυμάτων (των αποδεκτών της ρατσιστικής συμπεριφοράς).**